《和王录事次卢疏斋送饶教诗》
元代·龚璛

白发冷官来学校，江上秋蘋催雨棹。居然閒寂竟何为，升木之猱那复教。

官长毋庸责功效，大府参军同好乐。我尝技痒得渠搔，醉眼却将高下较。

贫无才能食家稍，寤寐九关多虎豹。天寒钟鼓不分明，剥啄送诗惊睡觉。

传闻汉诏重儒流，雅欲文章存大较。分付王维孟浩然，明主时呼玉堂儤。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。